Wat op Mars?! Nasa ontdek vreemde voorwerpDie foto wat Mars Perseverance op 12 Julie geneem het (Foto: Handout/Nasa/JPL-Caltech/AFP) Is dit ŉ rolbos? ŉ Stukkie vislyn? Spaghetti? ŉ Verstrengelde voorwerp wat deur Nasa se Mars Perseverance-tuig ontdek is, het ruimte-waarnemers se nuuskierigheid geprikkel. Sommige kykers skerts oor die moontlikheid van Italiaanse disse op die Rooi Planeet. Die mees geloofwaardige verduideliking is egter dat dit waarskynlik oorblyfsels is van ŉ komponent wat gebruik is om die ontdekkingsreisiger in Februarie 2021 af te sak na die oppervlakte. “Ons het al gesprekke gehad oor waar dit vandaan kom, maar dit is vermoedelik ŉ stuk koord van die valskerm of landingstelsel wat die tuig na die grond afgesak het,” het ŉ woordvoerder vir Nasa se straalaandrywingslaboratorium aan AFP gesê. “Let egter daarop dat ons nie bevestiging hieroor het nie.” Die vreemde voorwerp is vir die eerste keer op 12 Julie opgemerk deur die tuig se linker voorste hindernisvermydingskamera. Toe Perseverance egter na dieselfde plek vier dae later terugkeer, was dit skoonveld. Dit het waarskynlik weggewaai soos ŉ stuk van ŉ termiese kombers, moontlik van die vuurpylaangedrewe landingstelsel, wat verlede maand opgemerk is. Die toenemende gemors wat Perseverance agterlaat word beskou as ŉ klein prys wat betaal moet word vir die wetenskaplike doelwitte in die soeke na biotekens van mikrobiese lewe. Die items kan moontlik ook eendag waardevolle artefakte word vir toekomstige Mars-koloniste. “Oor ŉ honderd jaar of meer sal Marsbewoners gretig dié goed versamel en dit óf in museums uitstal of geskiedkundige juweliersware daarvan maak,” het amateur-astronoom Stuart Atkinson op Twitter gesê.